स्वाधीनता के संदर्भ में ‘स्थान’ और ‘परंपराओं’ को महत्व देने का अर्थ सदियों से चली आ रही निर्बुद्धिपरकताओं को सींचना नहीं है। वैश्वीकरण से उपजी विषमता और असुरक्षा ने कुछ स्थानों और समुदायों को ‘कछुआ धर्म’ के लिए बाध्य कर दिया, जिससे अर्जित स्वाधीनताओं को गहरा आघात पहुँचा है। हिंदुओं और मुसलमानों दोनों के बीच कठमुल्लेपन को संगठित होने का अवसर मिला है। धार्मिक कठमुल्लापन स्वाधीनता छीनता है। यह स्त्रियों को सबसे ज्यादा घेरता है। कभी सांप्रदायिकता और कभी आंतकवादी हमलों के रास्ते से यह ऊँचे उदारवादी व्यक्तियों को भी विचलित कर देता है। यदि धार्मिक कठमुल्लेपन के खिलाफ लोगों में आक्रोश पनपता है, तो सत्ता की राजनीति ही उसे दबा कर कठमुल्लेपन को खाद-पानी देती है। स्वाधीनता के प्रमुख दुश्मनों में सत्ता की संकुचित राजनीति और धार्मिक-सामाजिक जड़ता पर इसकी चालाक चुप्पियाँ हैं।